Galko, Ľubomír, poslanec NR SR (2020-02-20):
Dámy a páni, moje, na začiatok, moje, najobľúbenejší slogan je: „Poslankyňa Vaľová, uchmatla si z válova.“ A teraz vážne. Vážený pán predsedajúci, vážený pán minister, panie poslankyne, páni poslanci, dovoľte mi vysloviť ešte niekoľko myšlienok k téme, ktorú prerokúvame, a to je zákon, ktorý by mal zrušiť vianočný príspevok a zadefinovať novú dôchodkovú dávku, tzv. trinásty dôchodok v skrátenom legislatívnom konaní. Hovorím, že mal by, lebo naďalej, naďalej vidím a počúvam v kuloároch, že smeráci sú absolútne nešťastní z toho, že tá schôdza bola otvorená. Sú z toho úplne na prášky. Je to vidno aj z toho, že vo svojej podstate okrem tuto pani Vaľovej, ja neviem ani, či vôbec nejaký smerák vystúpil, vystúpil v rozprave. To znamená, že áno, to, čo nikto neočakával, sa naozaj stalo skutočnosťou a oni si tie, tie lepky, čo si dávali vyrobiť a ktorými si chceli prelepiť tie bilbordy, že my sme vám chceli dať tie dôchodky, ale zlá opozícia nám ju neotvorila, tú schôdzu, môžu strčiť akurát tak niekam do, neviem slušné slovo. Niekam do, preč. Hej, si ich môžu schovať, všetky tie lepky, čo mali pripravené. My sme boli kritizovaní pomerne dosť na začiatku, že sme vlastne umožnili rokovanie tejto schôdze, boli sme dokonca nejakými ľuďmi označovaní za kolaborantov so smeráckou mafiou a s Robertom Ficom a s Petrom Pellegrinim a neviem s kým. No, tak myslím si, že dnešné rokovanie jasne dalo odpovede na všetky otázky, kdo je tu skutočný bojovník proti smeráckej mafii, kdo je tu skutočný bojovník proti korupcii, proti klientelizmu, proti kočnerovcom a rôznym gorilám až tak, že to psychicky obyvateľ Bašternákovho bytu Robert Fico, ja vlastne, on tam už nebýva, pardon, už mu ho vzali, až to nevydržal a na tlačovke tam zase sa správal ako psychicky narušený, keď tam spomínal mňa a Joža Rajtára. Čiže myslím si, že toto máme za sebou a že ľudia dostali jasný odkaz, že kto na ktorej strane je. My sme mali viacero dôvodov na to, prečo sme vlastne otvorili túto schôdzu, a ukazuje sa, že je to dobré, že sa diskutuje, pretože viacerí opoziční poslanci tu povyťahovali obrovské množstvo káuz. A v prípade, že by rozprávali o všetkých kauzách za dvanásť rokov bačovania kriminálnej organizácie SMER – SD, tak to naozaj by sme tu boli až niekedy do volieb alebo až dva týždne po voľbách. No a samozrejme, že ten druhý dôvod alebo druhý a tretí dôvod, poviem druhý dôvod, bolo to, že my v Demokratickej strane si ctíme diskusiu, myslíme si, že o návrhoch zákonov treba rozprávať, treba diskutovať v pléne, to je to pravé miesto. A obzvlášť, keď sa jedná o niečo, čo má poznačiť život, alebo možno aj zlepšiť život dvom miliónom ľudí na Slovensku, z toho 1,5 miliónu poberateľom dôchodkových dávok. Ale čo je najdôležitejšie a to bol ten najdôležitejší dôvod, prečo sme dali otvoriť túto schôdzu, bolo to, že my chceme dať slovenským dôchodcom, našim matkám, našim otcom, starým otcom, starým rodičom, my im chceme dať nielen trinásty, ale my im chceme dať aj štrnásty dôchodok. Pretože ak tu SMER – sociálna demokracia a jej lokaji a oligarchovia a komplici rozkradli päť miliárd eur za dvanásť rokov, tak, preboha, nemôže byť, nemôže byť problém dať našim otcom, našim matkám, starým rodičom, seniorom trinásty aj štrnásty dôchodok a zabezpečiť im aspoň kúsok dôstojnej staroby. Čo sú to za sprostosti, čo tu aj niektorí opoziční poslanci narozprávali, že rozvrat verejných financií? Preboha! Však rozvrat verejných financií nemôžu byť dôchodky, ktoré vyplatíme starým ľuďom! Však rozvrat verejných financií je rozkrádanie. Tak chytajte zločincov, gorily, vagabundov, gaunerov, tak jak ich chytal a chytá Jožo Rajtár alebo Natália Blahová, a bude dosť peňazí pre všetkých. Nemôže niekto povedať, že zvýšenie dôchodkov je, je rozvrat verejných financií. To je tak antisociálne vyjadrenie, preboha! Smerom k ľuďom, ktorí nám dali život, ktorí nás priviedli na svet. A toto, to mi jedno, či to povie opozičný poslanec alebo koaličný alebo jaký to povie. Už to, prosím vás, nikdy nehovorte. Choďte domov a povedzte vašim rodičom, že nemôžete im o dvadsať euro alebo o štyridsať euro dvihnúť dôchodky, lebo že by ste rozvrátili verejné financie. Alebo aj pri rodinných prídavkoch, keď budeme potom o tom hovoriť. A prosím vás, ako naozaj trošku sa aj pripraviť asi na tú argumentáciu, lebo povedať, že zvýšenie dôchodkov je rozvrat verejných financií, tak, to, to, je to veľmi necitlivé, je to veľmi, veľmi necitlivé. Som z toho smutný. No a teraz sa častokrát pýtajú aj ľudia, aj kolegovia z opozície sa pýtali, že kde na to zobrať. Však to je úplne jednoduché. Však veď tu je také obrovské množstvo nakradnutého majetku, no však im ho zoberme tým ľuďom. Teda neviem, či ich vôbec ešte nazývať ľuďmi. Ja neviem, či takého Počiatka treba vôbec nazývať človekom po tom, čo som videl tú nahrávku medzi tým, jak sa volá, Trnkom, tým neokrôchaným hercom a medzi Počiatkom, jak sa škerili, že ukradli 70 mil. eur na nejakom horúcom vzduchu a že jeden vykýval s druhým, či jak to bolo a nedal Ficovi polovicu a dal mu len menej. No však im to zoberme, však im tie peniaze zoberme! Ako však Počiatkovi zoberme tú vilu! Ako neblázni, ako odkiaľ by ten Počiatek za normálneho stavu v normálnom štáte zarobil na takúto vilu. Hovoríte, ja neviem presne, 430 mil., to hovoril ten obyvateľ Bašternákov, Robert Fico, že treba na rok. Však koľko stála tá Počiatkova vila? Viete, koľko takých víl je kade-tade? Však sa choďte na Floridu pozrieť! Však to tam majú vaši ministri pokupované na všelijaké schránkové firmy a neviem čo. Však to je verejné tajomstvo. Však im to zoberme alebo nech to radšej slobodne odovzdajú, dokiaľ im to nezoberieme, lebo my im to zoberieme. A z toho to budeme financovať. Jedna Počiatkova vila, si prepočítajte, koľko 13. a 14. dôchodkov by vykryla. Alebo Slotove majetky, ja neviem, koho všetkého, čo sa tu, čo sa tu kade-tade nejakým spôsobom rozkradlo. A viete, čo je tragédia? Že dôjde tu a postaví sa tu Peter Pellegrini a Robert Fico a oni tu idú rozprávať o nejakom 13. dôchodku. Tak obidvaja majú šlohnuté byty, rozumiete, jeden býva v tom Zuckermandel, alebo jak sa to volá. Nevie zdokladovať, on nevie zdokladovať ani euro, že za čo to kúpil. Stojí to, ja neviem, či to stálo, neviem, 500-tisíc euro, človek, nevie ani koľko to. A on povie, že on predal nejakú halu, nejakú búdu plechovú svojmu asistentovi a toto mu pokrylo to luxusné sídlo. A druhý býva v ukradnutom byte, hej, ktorý sa tvári, ten byt akože to je že Bašternákov, ale všetci vieme, že to bol Ficov byt vedľa Kočnera, vedľa svojho kamaráta. To ani neviem, či to stálo sedemsto, alebo ja neviem, koľko to stojí. Tisíc. A teraz títo dvaja ľudia sa sem postavia a oni idú tu s vážnou tvárou hovoriť, že oni idú dávať 13. dôchodky. Takže to je neuveriteľné, to je neuveriteľné, že s plechovým ksichtom sa sem títo dvaja ľudia postavia a oni idú, oni idú dávať 13. dôchodky. Ja som veľmi rád, že tu kolegovia vymenovali všetky tie, tie kauzy alebo teda časť tých káuz, lebo z toho vychádza naozaj, že napríklad na ministerstve dopravy, a to bolo úplne jedno, že kto tam bol, za tie roky, že čoho sa chytili, tak to, to proste bolo tristo razy predražené. To my keby sme normálnym spôsobom tu stavali diaľnice, tak my tu máme diaľnicu, ešte štyri diaľnice by sme mali, aj do Stupavy, aj, aj štvorprúdové a neviem aké. Pretože to, čo tu počúvam, tam sto miliónov, tam päťdesiat miliónov hore komínom. Čistá katastrofa. Dámy a páni, my v Demokratickej strane navrhneme v druhom čítaní trináste aj štrnáste dôchodky pre seniorov. Sú na to peniaze, Slovensko má na to peniaze a nielen tých päť miliárd eur, o ktoré ste počas tých dvanásť rokov okradli nás všetkých počas troch volebných období. A tieto peniaze pôjdu na tie dôchodky. Naši starí rodičia, naše mamy, naši otcovia, seniori si to jednoducho zaslúžia. Oni ich mali mať už dávno, aj trináste, aj štrnáste. To znamená, že toto opatrenie zavedieme a garantujem, že ak bude Demokratická strana vo vláde, tak trináste a štrnáste dôchodky zostanú zachované. Ďakujem pekne za pozornosť.